b'\n_START_ARTICLE_\nMarijino vnebovzetje\n_START_PARAGRAPH_\nMar\xc3\xadjino vnebovz\xc3\xa9tje (tudi v\xc3\xa9liki \xc5\xa1m\xc3\xa1ren, v\xc3\xa9lika m\xc3\xa1\xc5\xa1a, \xc5\xa1m\xc3\xa1rno, v\xc3\xa9lika gosp\xc3\xb3jnica) je praznik, ki ga katoli\xc5\xa1ki in pravoslavni kristjani obhajajo 15. avgusta. Marijino vnebovzetje je eden izmed najve\xc4\x8djih kr\xc5\xa1\xc4\x8danskih praznikov in so ga slavili \xc5\xbee v apostolskih \xc4\x8dasih. Na ta dan se kristjani spominjajo, da je bila Devica Marija z du\xc5\xa1o in telesom vzeta v nebesa. _NEWLINE_Leta 1950 je pape\xc5\xbe proglasil versko resnico: \xc2\xbbKo je Brezmade\xc5\xbena Mati Bo\xc5\xbeja, ve\xc4\x8dna Devica Marija dopolnila svoje zemeljsko \xc5\xbeivljenje, je bila s telesom in du\xc5\xa1o vzeta v nebe\xc5\xa1ko slavo.\xc2\xab\xc2\xa0Ta dogma velja v Rimskokatoli\xc5\xa1ki cerkvi, vendar pa je bila vera v Marijino vnebovzetje zelo raz\xc5\xa1irjena \xc5\xbee prej in to tudi v \xc5\xa1tevilnih drugih kr\xc5\xa1\xc4\x8danskih cerkvah. Tudi v pravoslavnih cerkvah verjamejo, da je bilo Marijino telo po smrti \xc4\x8dude\xc5\xbeno prene\xc5\xa1eno v nebesa, in 15. avgusta praznujejo ustrezni praznik. Ta praznik se imenuje v srbski pravoslavni cerkvi Velika gospojina, v \xc5\xa1tevilnih drugih pravoslavnih cerkvah pa Marijino zaspanje (npr. rusko: \xd0\xa3\xd1\x81\xd0\xbf\xd0\xb5\xd0\xbd\xd0\xb8\xd0\xb5 \xd0\x91\xd0\xbe\xd0\xb3\xd0\xbe\xd1\x80\xd0\xbe\xd0\xb4\xd0\xb8\xd1\x86\xd1\x8b). V tistih pravoslavnih cerkvah, kjer \xc5\xa1e uporabljajo julijanski koledar, je ta praznik seveda na 15. avgust po njihovem koledarju (28. avgusta po na\xc5\xa1em - gregorijanskem koledarju)._NEWLINE_Od leta 1992 dalje je Marijino vnebovzetje tudi v Sloveniji dela prost dan (ne velja za vse)._NEWLINE_Slovenski kristjani na ta dan mno\xc5\xbei\xc4\x8dno romajo na Brezje na Gorenjskem, Ptujsko goro in Sveto goro nad Gorico.'